Richard was lewenslustig en 'bigger than life' | Netwerk24
Richard was lewenslustig en 'bigger than life'
05 November 2018 06:02
Richard Wharton is op 17 Februarie 1953 in Engeland as een van 'n tweeling gebore. Sy ouers het met hom en sy boetie na Knysna geëmigreer toe die seuns slegs vier jaar oud was. Hy het egter sy tweelingbroer reeds op 13-jarige ouderdom aan die dood afgestaan.
Richard het op 16 Junie 1995 trou aan sy vrou, Rose, beloof en hulle was 23 jaar en 4 maande getroud voordat hy gesterf het.
Hy het in die 70's 'n klein kafeetjie in Stellenbosch begin wat hy Richard's genoem het. Díe kafee is meestal deur studente gebruik en het tot 03:00 oopgebly vir ingeval studente iets nodig sou kry. Richard het ook 'n prys gewen as die beste Coca-Cola-verkoper vir die kleinste oppervlak (kafee-omtrek) in Suid-Afrika.
Daarna het hy die kafee in die laat 80's verkoop en Finley's, 'n "Wine and Malt bar" geopen. Hy het ook 'n sportkroeg geopen wat Red Line geheet het. Richard het al twee ondernemings verkoop en die Houw Hoek Inn gekoop waar hy vir drie jaar die eienaar was.
In die vroeë 90's het hy na Hermanus verhuis waar hy 'n groothandelaaronderneming gekoop het wat sigarette aan die hele Overberg verskaf het. Richard het verlede jaar in Maart uit die sakewêreld getree en het kort ná sy aftrede begin siek word.
Maagkanker is in Mei vanjaar by hom gediagnoseer en hy is Saterdag 27 Oktober op 65-jarige ouderdom oorlede.
Sy vrou en almal wat hom ken onthou hom as 'n lewenslustige en "bigger than life"-tipe mens.
"Hy was baie loud. 'n Harde en groot stem het stil geword," sê Rose. "Richard was gek oor gholf en om te kuier," vertel sy verder. "Hy was 'n harde man, maar het die kleinste hartjie gehad. Die huis is stil sonder hom," sê sy.